J. Liška, poslanec: (2003-06-26):
Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady túto spoločnú správu výborov Národnej rady o prerokovaní vyššie uvedeného návrhu zákona. Národná rada Slovenskej republiky uznesením č. 317 z 18. júna 2003 pridelila tento  návrh výboru  pre financie, rozpočet a menu, ústavnoprávnemu výboru a výboru pre pôdohospodárstvo. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o vládnom návrhu zákona o spotrebnej dani z tabaku a tabakových výrobkov  stanoviská  poslancov  podané v súlade s § 75 ods. 2 zákona Národnej rady Slovenskej republiky  č. 350/1996 Z. z. K predmetnému návrhu zákona zaujali výbory stanoviská, tak ako ich máte v tlači 267a. Gestorský výbor na základe stanovísk výborov odporúča Národnej rade Slovenskej republiky predmetný návrh zákona schváliť s pozmeňujúcim návrhom tak, ako je uvedený v tlači. Ide iba o zmenu termínu účinnosti zákona, a to, že tento zákon nadobúda účinnosť od 1. augusta 2003. Výbor ma určil za spoločného spravodajcu, poveril ma predniesť spoločnú správu výborov na schôdzi Národnej rady a navrhnúť postup pri hlasovaní o pozmeňujúcom návrhu. Pani predsedajúca, skončil som, prosím, otvorte rozpravu k tomuto bodu. Z. Martináková, podpredsedníčka NR SR: Otváram rozpravu. Písomne sa do rozpravy prihlásili dvaja poslanci, z Hnutia za demokratické Slovensko pán poslanec Kozlík, po ňom pán poslanec Hanzel. Pán poslanec Kozlík, nech sa páči, máte slovo. S. Kozlík, poslanec: Milí bratia a sestry, poprosím teraz o láskavé pochopenie a vytvorenie dôstojnej atmosféry na tiché spočinutie pri rozlúčke s blízkym zosnulým. Drahí bratia a sestry, smútiaci pozostalí, v hlbokom pohnutí a žiali stretávame sa nad naším drahým a milovaným zosnulým sociálnym štátom, ktorý potíšku smutný a unavený podľahol nástrahám politiky súčasnej staronovej vládnej garnitúry. Drahí bratia a sestry, osud nášho milovaného zosnulého sociálneho štátu, najmä v posledných rokoch, nebol ľahký. Neustále zvyšovanie cien, zvyšovanie dane z pridanej hodnoty a spotrebných daní viedli k zdražovaniu a inflácii, ktoré podlamovali tak jeho chatrné zdravie. Ako by to nestačilo, neúprosný osud a pravicová vláda uštedrili sociálnemu štátu ďalší neľútostný úder. Dochádza k poklesu reálnych miezd a dôchodkov. Definitívny a rýchly koniec unaveného a vyčerpaného sociálneho štátu, poslednú ranu tvrdého osudu prináša dnešné rozhodnutie parlamentu o ďalšom zvýšení dane z pridanej hodnoty a spotrebných daní. Drahý a milovaný sociálny štát, lúčia sa s tebou smútiaci pozostalí, schudobnení dôchodcovia, ktorým nebude vychádzať na kúrenie, na bytové služby a základné životné potreby. Lúčia sa s tebou slabšie sociálne skupiny a rodiny s deťmi, ktorým zostanú len oči na plač. Srdce puká žiaľom aj predstaviteľom stredných vrstiev, ktoré už tušia, že sa prepadajú o poschodie nižšie. Nemožno nespomenúť ani neutíchajúci žiaľ podnikateľov, ktorých zvýšenie daní a cien privedie ku krachu, a tiež smútok a beznádej pracujúcich, ktorí prídu o zamestnanie. Milý sociálny štát, život nikdy nebol ľahký, avšak tvoj náhly odchod bude znamenať prudký nárast skepsy a beznádeje, zhoršenie životných podmienok mnohých občanov Slovenska. Budeš nám chýbať, drahý priateľ sociálny štát. Milí bratia a sestry, čo povedať na záver týchto dojímavých chvíľ rozlúčky? Drahý sociálny štát, ty dnes síce odchádzaš na ďalekú cestu, z ktorej nieto návratu, ale v našich srdciach budeš žiť ďalej taký, aký si bol – tolerantný, láskavý, ohľaduplný. Až prídeš tam hore, popros za spásu všetkých hriešnych, popros za všetkých sociálnych, slabých a odkázaných, ale popros aj za odpustenie a spásu predstaviteľov vládnej moci, ktorí nevedia, čo činia, tvoj náhly odchod dopustili. Milovaný sociálny štát, nech ti je naša slovenská zem ľahká, odpočívaj v pokoji. Amen. (Potlesk.) Z. Martináková, podpredsedníčka NR SR: Písomne sa ďalej do rozpravy prihlásil pán poslanec Hanzel. B. Hanzel, poslanec: Dobrý deň. Vážená pani predsedajúca, vážené kolegyne, kolegovia, prepáčte, vážený pán minister, dovoľte mi, aby som k tomuto návrhu podal jeden pozmeňujúci návrh. Je to návrh môj a pani poslankyne, slečny poslankyne Editky Angyalovej k vládnemu návrhu zákona, ktorým sa mení zákon č. 312/1993 o spotrebnej dani z tabaku a tabakových výrobkov v znení neskorších predpisov. Navrhujem zaradiť do zákona § 20a, ktorý bude znieť: „1. finančné prostriedky vo výške 15 % z výnosu dane sa použijú na rozvojové programy v rezorte zdravotníctva zamerané na liečenie kardiovaskulárnych ochorení a onkologických ochorení, 2. finančné prostriedky vo výške 15 % z výnosu dane sa použijú na úpravu zdravotníckych platov mimo stanovených tabuliek, 3. príslušný správca dane je povinný poukázať finančné prostriedky podľa ods. 1 a 2 na účet Ministerstva zdravotníctva Slovenskej republiky do jedného mesiaca odo dňa splatnosti dane.“ Odôvodnenie: Liečenie kardiovaskulárnych a onkologických ochorení, ktoré v mnohých prípadoch spôsobuje fajčenie, si vyžaduje mimoriadne vysoké finančné prostriedky. Cieľom predkladaného návrhu zákona je presun časti finančných prostriedkov získaných výberom spotrebnej dane z tabaku a tabakových výrobkov do rezortu zdravotníctva, kde budú účelovo viazané na prevenciu a liečbu kardiovaskulárnych a onkologických ochorení. Keďže je preukázaná príčinná súvislosť medzi fajčením a vznikom týchto druhov ochorení, je logické požadovať od fajčiarov, aby prostredníctvom spotrebnej dane z tabaku a tabakových výrobkov aspoň čiastočne uhrádzali náklady na prevenciu a liečbu ochorení, ktoré fajčenie spôsobuje. Na základe predpokladanej zmeny zákona by mal rezort zdravotníctva získať každý rok približne 800 miliónov korún, čo by znamenalo zlepšenie napätej finančnej situácie. Ďakujem pekne za to, že podporíte môj pozmeňujúci návrh. Ešte by som chcel požiadať, aby sa o bode 1 a 2 hlasovalo zvlášť, to znamená o tých 15 percentách z výnosu dane na rozvojové programy zvlášť a o úprave platov zvlášť. Ďakujem. Z. Martináková, podpredsedníčka NR SR: Otváram možnosť hlásiť sa do rozpravy ústne k tomuto bodu programu. Uzatváram možnosť hlásiť sa ústne do rozpravy. Vyhlasujem rozpravu za skončenú. Pán minister, chcete sa vyjadriť k rozprave?